钦定古今图书集成/历象汇编/岁功典/第020卷 > 土牛赋 阙名
## 钦定古今图书集成/历象汇编/岁功典/第020卷 > 土牛赋 阙名

维土作稼，维牛配坤。将底法于田赋，故侔形于国门。
其听也非喘，其视也非奔。协东风之表庆，俾南亩之
司存。戒期于彼，发令于此。知出者之在衢，见观者之
如市。三之日可以于耜，四之日可以举趾。稽小大之
聿修，标远近而称美。为德不殊，建功能大。思负轭之
无亏，岂蹊田之有害？曾是独立，农人咸集。非刍茭之
是仰，岂鞭策之云及。骍而且角，异鲁国之山川；花以
为啼，同汉朝之井邑。若乃择元辰司上春，涂泥萃丹
雘陈。牛从绳兮则正，人从物兮惟新。既牵之而不复，
亦系之而克驯。其仪可采，其迹难改。奚中立而不倚，
若将行而有待。假使越俗多方，武侯专思。或封泥作
雨，或刻木成器。五谷以之惟丰，三军以之不匮。徒见
机而有作，匪应节而攸利。岂如“我以牛为名，以土为
质，示菑畬之早晚，验播植之舒疾。”在天成象，望北陆而分区；在地成形，近东郊而候律。百王传而靡替，九
扈司而勿失。等农祥于程度，祈帝籍之充实。